1996 में स्विम सूट राउंड पर बवाल मचा; डूब गई थी अमिताभ की कंपनी
Miss World 2023; What Is Miss World Competition And Who Hosts It? Everything About Miss World Swimsuit Round Controversy मिस वर्ल्ड प्रतियोगिता क्या है, इसे होस्ट कौन करता है? कैसे अमिताभ की कंपनी इस आयोजन की वजह से कर्ज में डूब गई थी?
मिस वर्ल्ड का अगला ताज भारत की सरजमीं पर पहनाया जाएगा। मिस वर्ल्ड ऑर्गेनाइजेशन ने 2023 में होने वाले 71वें मिस वर्ल्ड पेजेंट की मेजबानी के लिए भारत को चुना है। इससे पहले 1996 में जब भारत में मिस वर्ल्ड का आयोजन हुआ तो पूरे देश में हिंसक प्रदर्शन होने लगे थे। इसे आयोजित कराने वाली अमिताभ बच्चन की कंपनी ABCL 90 करोड़ रुपए से ज्यादा के कर्ज में डूब गई थी।
भास्कर एक्सप्लेनर में 27 साल पहले भारत में आयोजित मिस वर्ल्ड प्रतियोगिता की पूरी कहानी जानेंगे। पहले जानते हैं कि ये प्रतियोगिता क्या है और इसकी शुरुआत कैसे हुई...
सेकेंड वर्ल्ड वॉर के कुछ सालों के बाद ब्रिटिश सरकार द्वारा ‘ब्रिटेन महोत्सव’ कार्यक्रम आयोजित किया जाता था। इस कार्यक्रम के दौरान ब्रिटेन के इंडस्ट्रियल प्रोडक्ट्स, टेक्नोलॉजी और कलाओं की भी प्रदर्शनी लगाई जाती थी।
‘ब्रिटेन महोत्सव’ कार्यक्रम के आयोजन की जिम्मेदारी लंदन की कंपनी मक्का लिमिटेड के पास थी। इस कंपनी के पब्लिसिटी डायरेक्टर इरिक मोर्ले ज्यादा से ज्यादा भीड़ जमा करना चाहते थे। इसके लिए उन्होंने इस महोत्सव में इंटरनेशनल ब्यूटी कॉन्टेस्ट कराने का फैसला लिया।
अमेरिकन पब्लिक ब्रॉडकॉस्टिंग सर्विस के मुताबिक 1951 में पहली बार मिस वर्ल्ड पेजेंट का आयोजन हुआ था। इस प्रतियोगिता की मेजबानी ब्रिटेन ने की थी। इस प्रतियोगिता में स्वीडन की रहने वाली किकी हकसन को मिस वर्ल्ड का खिताब मिला था।
इरिक मोर्ले चाहते थे कि इस प्रतियोगिता में हिस्सा लेने वाली मॉडल के लिए ड्रेस कोड बिकिनी होना चाहिए। ड्रेस कोड बिकिनी होने पर आयरलैंड और स्पेन ने इस कार्यक्रम में हिस्सा नहीं लेने की धमकी दी। इसके बाद वन पीस बेदिंग सूट पहनने की बात तय हुई।
1951 में इस कार्यक्रम को देखने के लिए लोगों की भारी भीड़ जुटी। इसके बाद हर साल इस कार्यक्रम को कराने का फैसला लिया गया। टीवी की शुरुआत होने के बाद इस कार्यक्रम की लोकप्रियता और ज्यादा बढ़ गई। 1960 के बाद ब्रिटेन में मिस वर्ल्ड प्रतियोगिता सबसे लोकप्रिय टीवी शो बन गया।
मिस वर्ल्ड ऑर्गेनाइजेशन ने मेजबानी सौंपते हुए भारत के बारे में क्या कहा… 
भारत को इस प्रतियोगिता की मेजबानी सौंपते वक्त मिस वर्ल्ड ऑर्गेनाइजेशन की चेयरपर्सन और CEO जूलिया मॉर्ले ने दिल्ली में कहा कि मुझे ये बताते हुए बेहद खुशी हो रही है कि मिस वर्ल्ड का 71वां एडिशन भारत में होगा। मैं 30 साल की थी तब भारत आई थी और तब से मुझे भारत और यहां के लोगों से काफी लगाव है।
भारत एक आकर्षक देश है। यहां की सभ्यता और संस्कृति में काफी विविधता है। यहां के लोकेशन भी अपने आप में आकर्षित करने के लिए काफी हैं। यहां की सभ्यता और संस्कृति का हम पूरी दुनिया से परिचय कराएंगे। इस प्रतियोगिता में 130 देशों के चैंपियन एक महीने तक अपनी कला का प्रदर्शन करेंगे।
अब 27 साल पुराना किस्सा, जब भारत को मिली मिस वर्ल्ड की मेजबानी
1991 में लिबरलाइजेशन के बाद भारतीय बाजार तेजी से बढ़ रहा था। बड़ी संख्या में विदेशी कंपनियों ने भारतीय बाजार की ओर रुख किया। जब दुनिया के बड़े ब्रांड भारत में अपने बिजनेस को जमाना चाह रहे थे। उसी वक्त 1994 में दो भारतीय महिलाओं को मिस वर्ल्ड और मिस यूनिवर्स का खिताब मिला। इनमें एक नाम एश्वर्या राय और दूसरा नाम सुष्मिता सेना का था। भारत में ये दो अवॉर्ड आने के बाद मिस वर्ल्ड की पॉपुलैरिटी देश में और ज्यादा बढ़ गई।
1996 में पहली बार मिस वर्ल्ड की मेजबानी करने का मौका भारत को मिला। बॉलीवुड सुपरस्टार अमिताभ बच्चन की कंपनी ‘अमिताभ बच्चन कॉर्पोरेशन लिमिटेड’ यानी ABCL को इसकी मेजबानी की जिम्मेदारी दी गई। इस कार्यक्रम का आयोजन बेंगलुरु में किया गया था।
मीडिया स्कूल में एसोसिएट डीन राधिका परमेश्वरन ने रिसर्च के बाद एक आर्टिकल 'ग्लोबल मीडिया इवेंट्स इन इंडिया: कॉन्टेस्ट ओवर ब्यूटी, जेंडर एंड नेशन’ के नाम से लिखा। इसमें उन्होंने लिखा कि भारत में होने वाले मिस वर्ल्ड कार्यक्रम के जरिए साबुन बनाने वाली कंपनी से लेकर क्रेडिट कार्ड की कंपनियों ने अपने खूब प्रचार किए।
जैसे ही बेंगलुरु शहर में मिस वर्ल्ड प्रतियोगिता के आयोजन का ऐलान हुआ, कर्नाटक में दो तरह के आंदोलन शुरू हो गए। एक तरफ फेमिनिस्ट महिलाओं का कहना था कि इस तरह की सौंदर्य प्रतियोगिता से बड़ी संख्या में महिलाओं को नीचा दिखाने की कोशिश होती है।
वहीं, दूसरी तरफ कुछ लोगों का कहना था कि इस तरह के कार्यक्रम से समाज की संस्कृति और सभ्यता खतरे में पड़ जाएगी। मिस वर्ल्ड को पूंजीवादी ताकतों का कार्यक्रम बताते हुए कर्नाटक किसान संघ के अध्यक्ष एमडी नजुंदास्वामी ने इसे रोकने की कसम खा ली। 11 नवंबर से शुरू होने वाले इस दो दिवसीय कार्यक्रम को रोकने के लिए 'फेडरेशन ऑफ अपोनेंट्स टु मिस वर्ल्ड' के नाम से एक संगठन बना।
इसमें कर्नाटक किसान संघ के अलावा देशभर के दक्षिणपंथी नेता शामिल हुए। नजुंदास्वामी ने कहा कि आयोजक नहीं माने तो कार्यक्रम के स्टेज को आग के हवाले कर दिया जाएगा।
वहीं, महिला जागरण संगठन की अध्यक्ष आर. शशिकला ने धमकी दी कि अगर हम मिस वर्ल्ड को रोकने में विफल रहे, तो हम आत्मदाह कर लेंगे। 500 से ज्यादा महिलाओं ने इस प्रतियोगिता के विरोध में सड़कों पर मार्च निकाला।
कर्नाटक के मुख्यमंत्री जेएच पटेल ने हालात की गंभीरता को देखते हुए केंद्र सरकार से 10 करोड़ रुपए की मदद मांगी। प्रदर्शन इतना ज्यादा उग्र हो गया कि आखिरकार मिस वर्ल्ड में होने वाली कई तरह की प्रतियोगिताओं में से एक स्विम सूट को बेंगलुरु के बजाय सेशेल्स में कराया गया।
अमिताभ की कंपनी को डुबाने की वजह बनी मिस वर्ल्ड की मेजबानी
बॉलीवुड के सुपरस्टार अमिताभ बच्चन ने 1996 में ABCL के नाम से एक कंपनी बनाई थी। इसी साल अमिताभ बच्चन की कंपनी को मिस वर्ल्ड प्रतियोगिता को कराने का जिम्मा मिला था।
अमिताभ बच्चन अगले 4 साल में इस कंपनी का रेवेन्यू 1000 करोड़ तक पहुंचाना चाहते थे। उन्हें लगा था कि मिस वर्ल्ड जैसे कार्यक्रम के आयोजन से उन्हें अच्छा-खासा मुनाफा होगा, लेकिन ऐसा नहीं हुआ।
बच्चन ने करीब 60 करोड़ रुपए की लागत से इस कंपनी को शुरू किया था, लेकिन मिस वर्ल्ड के आयोजन के बाद बच्चन 70 करोड़ रुपए के कर्ज में फंस गए। हालात ये हो गए कि अमिताभ अपना बकाया भी नहीं चुका पाए।
बैंक ने पैसा वसूली के लिए अमिताभ को नोटिस भेज दिया, जिसके बाद बैंक का कर्ज तोड़ने के लिए अमिताभ को जुहू में अपना बंगला गिरवी पर रखना पड़ा था। कंपनी के खिलाफ कई केस कोर्ट पहुंच गए। अमिताभ को मुकदमे का भी सामना करना पड़ा।
इसके बाद अमिताभ की कंपनी ABCL के बैनर तले कई फिल्में भी बनीं, लेकिन उनमें से कई फ्लॉप हो गईं। 'मृत्युदाता', 'सात रंग के सपने' और 'नाम क्या है' जैसी फिल्में फ्लॉप हो गईं। इससे अमिताभ की कंपनी और ज्यादा कर्ज में डूब गई। 1999 में ABCL पर कुल कर्ज 90 करोड़ हो गया था।
अमिताभ ने खुद एक इंटरव्यू में कहा था कि अमर सिंह और धीरूभाई अंबानी की वजह से वह कर्ज से निकले थे। उन्होंने कहा था कि जब धीरूभाई को अमिताभ की खराब वित्तीय हालत का पता चला, तो उन्होंने अनिल अंबानी को उनके पास मदद के लिए भेजा था।
भास्कर एक्सप्लेनर की ये स्टोरी भी पढ़ें...
1. 'अखंड भारत' पर बौखलाए नेपाल, पाक और बांग्लादेश:मौर्य साम्राज्य में ईरान तक था भारत, फिर कैसे बिखरता गया
भारत के नए संसद भवन में एक भित्ति चित्र लगा है, जिसे 'अखंड भारत' का नक्शा कहा जा रहा है। इसमें गौतम बुद्ध की जन्मस्थली लुंबिनी से लेकर पुरुषपुर, सौवीर और उत्तराप्रस्थ जैसे प्राचीन शहर दिखाए गए हैं। वर्तमान में ये नेपाल और पाकिस्तान का हिस्सा हैं। भास्कर एक्सप्लेनर में जानेंगे भारत ने नई संसद में क्यों लगाया ऐसा नक्शा; क्या है अखंड भारत और इसके बनने से टूटने तक की कहानी... (पूरी खबर यहां पढ़ें)
2. क्या है कवच, जिससे बच जाती 275 जिंदगियां: 11 साल पहले ट्रायल, लेकिन अब तक सिर्फ 65 इंजनों में लगा पाए 
अगर कोरोमंडल एक्सप्रेस में रेल कवच लगा होता तो 275 लोगों की जान नहीं जाती। ऐसे में आज भास्कर एक्सप्लेनर में जानेंगे कि रेल कवच यानी ऑटोमैटिक ब्रेकिंग सिस्टम है क्या और यह कैसे इस हादसे को रोक सकता था?...(यहां पूरी खबर पढ़ें)